《故家有乔木》
宋代·于石

故家有乔木，众鸟巢其枝。
纷然各卵育，自啄还自飞。
谁欤恣残忍，缘木登其危。
毁室取尔子，杀戮轻如嬉。
漂摇风雨中，巢破不复支。
破者尚可完，死者终无归。
自谓翔后集，倔乃失所依。
胡不舍之去，远择高林栖。
主人不我爱，舍此复何之。
哀哀鸣向天，路远天不知。
吾闻重太息，事莫大於斯。
弱肉强之食，扰扰今何时。
人生且未保，尔死谁复悲。
寄言民父母，赤子方流离。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。